SL Uradni list Evropske unije C 157/10

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 157/07

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„LIMONE DI ROCCA IMPERIALE“

ES št.: IT-PGI-0005-0818-26.07.2010

ZGO ( X ) ZOP ( )

1. Ime:

„Limone di Rocca Imperiale“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke:

Zaščitena geografska označba „Limone di Rocca Imperiale“ vključuje sadeže, ki izvirajo iz kultivarjev skupine „Femminello“ botanične vrste Citrus Limun Burm in ki so v regiji poznani pod imenom „Limone di Rocca Imperiale“.

Sadeži „Limone di Rocca Imperiale“ imajo ob sprostitvi na trg te značilnosti:

— barva lupine: med svetlo zeleno in rumeno,

— oblika sadeža: med elipsasto-podolgovato in kroglasto,

— velikost: od srednja do velika, s premerom, ki ni manjši od 53 mm,

— teža ni manjša od 100 g,

— epikarp: bogat z eteričnimi olji, močna in intenzivna aroma in vonj z vsebnostjo limonena, višjo od 70 % (del vseh terpenskih ogljikovodikov),

— pulpa: citronasto rumene barve, skoraj brez pečk,

— sok: citronasto rumene barve, z donosom 30 % ali več in kislostjo, nižjo od 5 % (5/100 ml).

Ime ZGO „Limone di Rocca Imperiale“ lahko dobijo samo limone iz tržnih razredov „ekstra“, „I“ in „II“.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi postopki gojenja in obiranja sadeža „Limone di Rocca Imperiale“ morajo potekati na opredeljenem geografskem območju.

3.6 Posebna pravila za rezanje, ribanje, pakiranje itd.:

Sadeži, ki se ne tržijo takoj po obiranju, se lahko shranijo pri nizki temperaturi. Temperatura shranjevanja ne sme preseči 11 °C. Pakiranje ne sme potekati več kot 60 dni po obiranju.

3.7 Posebna pravila za označevanje:

Embalaže morajo imeti na označbi obvezno z jasnimi in čitljivimi tiskanimi črkami natisnjene navedbe:

— ime ZGO „Limone di Rocca Imperiale“ s črkami, večjimi od črk za druge navedbe na označbi,

— spodaj prikazani logotip,

— znak EU ZGO,

— pripadajoč tržni razred: „ekstra“, „I“ ali „II“.

4. Kratka opredelitev geografskega območja:

Območje proizvodnje sadeža z ZOP „Limone di Rocca Imperiale“ obsega upravno ozemlje občine Rocca Imperiale.

5. Povezava z geografskim območjem:

5.1 Posebnost geografskega območja:

Čeprav je občina Rocca Imperiale na sredozemskem podnebnem območju, ima zaradi značilno oblikovanega površja posebno mikroklimo, ugodno za gojenje in rast sadeža. Na zahodu, severu in jugu jo pred tramontano ščiti hribovje, z jugozahoda pa je čutiti blažilne morske vplive. Naravno okolje občine omogoča zelo ugoden razvoj kvalitativnih značilnosti proizvoda. Oskrbo z vodo, ki je pri gojenju limon omejevalen dejavnik, v regiji zagotavljajo dobro razporejene povprečne letne padavine približno 600 mm, zlasti jeseni in pozimi ter zmerno spomladi, na začetku pridelovalnega ciklusa. Nato je treba kulturo namakati, pri čemer razpoložljiva voda izvira iz vodà masiva Pollino in v manjši meri iz hudournikov, ki se pojavljajo v zimskem obdobju.

5.2 Posebnost proizvoda:

Posebni značilnosti, zaradi katerih je sadež „Limone di Rocca Imperiale“ zaslovel, sta donos soka, višji od 30 %, in vsebnost limonena, višja od 70 %. Skupaj z drugimi aromatičnimi sestavinami dajeta sadežu močan in intenziven vonj ter oblikujeta njegovo identiteto „Limone di Rocca Imperiale“ na lokalnih, regionalnih in nacionalnih trgih.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Od začetka osemdesetih let so bili na območju proizvodnje prirejeni številni praznični dogodki z degustacijami značilnih lokalnih proizvodov in jedi iz sadeža „Limone di Rocca Imperiale“. O močni navzočnosti proizvoda na območju in njegovem slovesu priča uporaba sadeža „Limone di Rocca Imperiale“ v tradicionalni kuhinji, v kateri se lupina, bogata z eteričnimi olji, in sok uporabljata za okrepitev arome in okusa jedi ter dajanje posebnega pečata jedem. Dogodek „Sagra dei Limoni di Rocca Imperiale“, ki dokazuje živost tradicije, globoko ukoreninjene na ozemlju, in poteka v prvih dveh tednih avgusta v istoimenski občini, že nekaj let ponuja najbolj znano priložnost za degustacijo proizvoda. Obstojen in intenziven vonj sadežev potrošnikom omogoča povezavo proizvoda z ozemljem Rocca Imperiale. Ti se tako navadijo na njegovo razlikovanje in mu dajejo prednost pred drugimi proizvodi. Poleg tega na skoraj vseh svetniških praznikih, sejmih in drugih folklornih prireditvah velja lokalna navada okraševanja stojnic z limonami iz Rocca Imperiale v košarah ali posebnih postavitvah.

Sadež „Limone di Rocca Imperiale“ je na seznamu tradicionalnih kmetijsko-živilskih proizvodov ministrstva za kmetijsko, prehrambno in gozdarsko politiko iz leta 2006, ustaljena raba imena „Limone di Rocca Imperiale“ pa je priznana že več kot petindvajset let. Ime se pogosto uporablja za označevanje zadevnega proizvoda tudi v sosednjih regijah, kar dokazujejo trgovski dokumenti in prevozne listine regionalnih podjetij, župnijski dokumenti in srečanja, ki jih prirejajo kmetijska poklicna združenja. Na koncu je treba opozoriti, da je gojenje sadeža „Limone di Rocca Imperiale“ danes zelo zanimiv dejavnik kmetijske pokrajine Alto Jonio Cosentino. Zemljišča občine Rocca Imperiale, na katerih raste kultura, se namreč imenujejo „Giardini dei limoni di Rocca Imperiale“ (vrtovi citronovcev iz Rocca Imperiale).

Kulturna, gospodarska in krajinska povezava, ki sadež „Limone di Rocca Imperiale“ povezuje z lokalnimi razmerami, je torej posebej tesna.

Sklic na objavo specifikacije:

Ta uprava je sprožila nacionalni postopek ugovora z objavo predloga za priznanje ZOP „Limone di Rocca Imperiale“ v Uradnem listu Italijanske republike št. 135 z dne 12. junija 2010.

Celotno besedilo proizvodne specifikacije je na voljo:

— na spletni strani: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva za kmetijstvo, prehrano in gozdarstvo (http://www.politicheagricole.it): v razdelku „Prodotti di Qualità“ (na levi strani zaslona) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.